Doiteronomio 5 | Beibele Inthaneteng | Phetolelo ya Lefase le Lefsa
5 Moshe a bitša Baisiraele ka moka+ a re go bona: “Lena Baisiraele, ekwang ditaelo le dikahlolo+ tšeo ke le botšago tšona le hlwaile tsebe lehono, le ithute tšona gomme le ele hloko gore le phela ka tšona.+
2 Jehofa Modimo wa rena o dirile kgwerano le rena kua Horebe.+
3 Jehofa ga se a dira kgwerano ye le borakgolokhukhu ba rena, eupša o e dirile le rena, rena ka moka bao re phelago mo lehono.
4 Jehofa o boletše le lena ka go lebanya thabeng ya Horebe ka gare ga mollo.+
5 Ka nako yeo ke be ke eme magareng ga lena le Jehofa+ gore ke le botše mantšu a Jehofa, (ka ge le be le tšhošitšwe ke mollo gomme la se ke la rotogela thabeng,)+ a rego:
6 “‘Ke nna Jehofa Modimo+ wa gago yo a go ntšhitšego nageng ya Egipita, moo o bego o le lekgoba.*+
7 Le ka mohla o se ke wa ba le medimo e mengwe ka ntle le nna.+
8 “‘O se ke wa itirela seswantšho se se betlilwego,+ sa sebopego+ le ge e le sefe seo se swanago le selo seo se lego godimo magodimong goba seo se lego tlase lefaseng goba seo se lego ka meetseng ka tlase ga lefase.
9 O se ke wa di khunamela goba wa gokeletšwa go di hlankela,+ gobane nna Jehofa Modimo wa gago ke Modimo yo a nyakago boineelo bjo bo feletšego,+ yo a otlago bana ka baka la molato wa botatago bona, go iša molokong wa boraro le molokong wa bone go bao ba ntlhoilego;+
10 eupša ke bontšha botho go iša molokong wa sekete go bao ba nthatago e bile ba boloka ditaelo tša ka.+
11 “‘O se ke wa dirišetša leina la Jehofa Modimo wa gago lefeela,+ gobane Jehofa a ka se lese motho le ge e le ofe yo a dirišetšago leina la gagwe lefeela a sa otlwe.+
12 “‘Ge o boloka letšatši la sabatha e le le lekgethwa, feela bjalo ka ge Jehofa Modimo wa gago a go laetše,+
13 o šome gomme o dire mediro ya gago ka moka ka matšatši a tshelelago.+
14 Eupša letšatši la bošupa ke sabatha ya Jehofa Modimo wa gago.+ O se ke wa swara modiro le ge e le ofe,+ wena goba morwa wa gago goba morwedi wa gago goba lekgoba la gago la monna goba la mosadi goba poo ya gago goba pokolo ya gago goba seruiwa le ge e le sefe sa gago goba modiiledi yo a lego dikgorong tša gago,+ e le gore lekgoba la gago la monna goba la mosadi le khutše go swana le wena.+
15 O gopole gore o bile lekgoba nageng ya Egipita+ gomme Jehofa Modimo wa gago a go ntšha moo ka seatla se matla le ka letsogo leo le otlolotšwego.+ Ke ka baka leo Jehofa Modimo wa gago a go laetšego gore o boloke letšatši la sabatha.+
16 “‘Godiša tatago le mmago,+ feela bjalo ka ge Jehofa Modimo wa gago a go laetše; e le gore matšatši a gago e tle e be a matelele le gore dilo di go sepelele gabotse+ godimo ga naga yeo Jehofa Modimo wa gago a go neago yona.
17 “‘O se ke wa bolaya.+
18 “‘O se ke wa hlotlola.+
19 “‘O se ke wa utswa.+
20 “‘O se ke wa ba hlatse ya go hlatsela maaka ka wa geno.+
21 “‘Le gona o se ke wa duma mosadi wa wa geno.+ E bile o se ke wa duma ntlo ya wa geno, mašemo a gagwe goba lekgoba la gagwe la monna goba la mosadi, poo ya gagwe goba pokolo ya gagwe goba selo le ge e le sefe seo e lego sa wa geno.’+
22 “Jehofa o boditše setšhaba ka moka Mantšu a ka lentšu leo le hlabošago kua thabeng ka gare ga mollo,+ leru gotee le leswiswi le leso, gomme a se oketše selo; ka morago ga moo a a ngwala godimo ga diphaphathi tše pedi tša maswika gomme a nnea ona.+
23 “Ya re gateetee ge le kwele lentšu le etšwa gare ga leswiswi, ge thaba e be e tuka mollo,+ la batamela go nna, gwa batamela dihlogo ka moka tša meloko ya lena le banna ba lena ba bagolo.
24 Ke moka la re: ‘Bjale Jehofa Modimo wa rena o re bontšhitše letago la gagwe le bogolo bja gagwe, le gona re kwele lentšu la gagwe le etšwa ka gare ga mollo.+ Lehono le re bone gore Modimo a ka bolela le motho gomme motho yoo a tšwela pele a phela.+
25 Bjale go re’ng re swanetše go hwa? Ka gobane mollo wo o mogolo o ka re tšhuma.+ Ge re ka kwa lentšu la Jehofa Modimo wa rena gape, gona re tlo hwa.+
26 Gobane ke mang mo go batho ka moka yo a kwelego lentšu la Modimo yo a phelago+ le bolela le etšwa ka gare ga mollo go etša ge re le kwele gomme a tšwela pele a phela?
27 Wena batamela o kwe tšohle tšeo Jehofa Modimo wa rena a tlago go di bolela; ke wena yo a tlago go re botša tšohle tšeo Jehofa Modimo wa rena a tlago go go botša tšona+ gomme rena re tla theetša ke moka ra dira.’
28 “Ka gona Jehofa o ile a kwa mantšu a lena ge le be le bolela le nna gomme yena Jehofa a re go nna: ‘Ke kwele mantšu ao batho ba setšhaba se ba go boditšego ona. Tšohle tšeo ba di boletšego ke tše dibotse.+
29 Ge feela ba ka dira gore dipelo tše tša bona di mpoife+ gomme ka mehla ba lota ditaelo+ tša ka ka moka, e le gore dilo di sepelele bona le bana ba bona gabotse go iša mehleng ya neng le neng!+
30 Eya o ba botše o re: “Boelang gae ditenteng tša lena.”
31 Wena ema mo le nna ke go botše melao ka moka le ditaelo gotee le dikahlolo tšeo o swanetšego go ba ruta tšona+ le tšeo ba swanetšego go phela ka tšona nageng yeo ke ba neago yona gore e be ya bona.’
32 Le ele hloko gore le dira feela kamoo Jehofa Modimo wa lena a le laetšego ka gona.+ Le se ke la arogela ka go le letona goba le letshadi.+
33 Le sepeleng tseleng+ ka moka yeo Jehofa Modimo wa lena a le laetšego, e le gore le phele gomme dilo di le sepelele gabotse,+ le be le atelwe ke matšatši nageng yeo le tlago go e tšea ya ba ya lena.